Document ID: /fineweb-2-swissfilter-quality_10-filterrobots/filtered/00076.jsonl.gz/28

Σαν σήμερα: 3 Νοεμβρίου
1922: Γεννιέται ο ηθοποιός Σπύρος Καλογήρου. Ο Σπύρος Καλογήρου σπούδασε στη Δραματική Σχολή του Ελληνικού Ωδείου και ως ηθοποιός ανέπτυξε πλούσια δραστηριότητα στον χώρο του θεάτρου και του κινηματογράφου. Υπήρξε βασικό μέλος του Θεάτρου Τέχνης για είκοσι περίπου χρόνια. Σε συνεργασία με τη σύζυγό του, ηθοποιό Ευαγγελία Σαμιωτάκη, συγκρότησε προσωπικούς θιάσους, με τους οποίους περιόδευσε στην ελληνική επαρχία. Ευρύτερα γνωστή έγινε η δραστηριότητά του στον κινηματογράφο. Συμμετείχε με χαρακτηριστικούς ρόλους σε περισσότερες από εξήντα ταινίες. Τιμήθηκε με τη «Χρυσή Κεφαλή» του Θεάτρου Βαχτάγκωφ της Μόσχας για την ερμηνεία του στους «Πέρσες» του Αισχύλου με το Θέατρο Τέχνης. Βραβεύτηκε επίσης για την ερμηνεία του στον «Τζίμη τον Τίγρη» του Παντελή Βούλγαρη από το Φεστιβάλ Κινηματογράφου Θεσσαλονίκης. Πέθανε στον Πειραιά το 2009. Πηγή: Βιογραφική Εγκυκλοπαίδεια του Νεώτερου Ελληνισμού 1830-2016.